雲浩影搵香港男神打情罵俏 唔夠喉恨識法國靚仔
2024年04月09日 18:02
東網電視
更多新聞短片
歌手雲浩影(Cloud)的新歌《慢性分手》MV落足重本,由去年金像獎最佳剪接李謙明執導外,更邀來男神劉俊謙擔任男主角,故事以一張梳化見證他們由熱戀到分手,劉俊謙頭枕在Cloud大髀上和拖手仔等打情罵俏的情節,相當浪漫。之後感情轉淡至決定分手,火燒梳化以結束關係,看着愛情灰飛煙滅,Cloud心痛得泣不成聲。
他們合力將象徵愛情的梳化搬走,卻非常不協調,一個快一個慢,一個行一個停,至輪流發脾氣,最後看着火燒梳化,愛情變為灰燼。劉俊謙表示:「呢對情侶要結束關係,梳化似係一個比喻,將大家嘅東西拖去燒咗佢,一齊搬好辛苦又好吃力,有一方繼續想搬,有一方好攰唔想搬,拖拖拉拉,比喻情侶難免步入呢個關係。」Cloud亦稱:「梳化喺呢個MV好有象徵意義,兩個人搬入新居時傾吓張梳化擺喺邊,然後喺梳化上發生好多甜蜜溫馨嘅回憶,到最尾決定用唔到要丟咗佢,都象徵一段關係嘅變化。搬梳化嘅過程會見到男女雙方步伐不一致、鬥氣、互相不體諒等狀況。」
雖然MV結局非常傷感,但Cloud被劉俊謙的笑話氹得笑逐顏開,她表示:「呢首歌講述一對長期戀愛嘅男女,關係慢慢走到結束,比較傷感,但因為有佢參與就變得唔係咁傷感。」原來劉俊謙覺得跟Cloud不太熟落關係,拍攝時想打開話匣子而講笑話,但就不太好笑,Cloud即安慰他說:「其實都幾好笑嘅,大家都笑得出,同事仲叫我做好表情管理添!阿謙好Nice好親切,最初我有少少緊張同埋怕醜,但佢好主動令到氣氛都冇咁尷尬,所以拍攝順利。」
最開心是,劉俊謙指父母乃「迷雲黨」(Cloud歌迷暱稱),他說:「我爸爸媽媽好鍾意佢,當年歌唱比賽,我哋全家人一齊睇佢唱歌。」Cloud頓時受寵若驚,連聲多謝。劉俊謙亦自言好欣賞Cloud,讚她的歌聲有種清泉感覺,「當時歌唱比賽聽已經覺得呢個女仔係清泉。」已好久無在香港拍MV,故能參與其中,感覺榮幸。Cloud亦禮尚往來,讚他有紳士風度、體貼又靚仔,「拍攝時我都忍唔住同佢講:『你真係好靚仔!』大家有無留意其實佢把聲好好聽呀!」Cloud上首歌《回憶半分鐘》MV與日本靚仔合作,今次跟劉俊謙,笑言下次希望去法國拍MV與法國靚仔合作。